དཔལ་ལྡན་ས་སྐྱ་འཁོན་གྱི་གདུང་རབས་བཞུགས་སོ། །
བླ་མ་དང་མགོན་པོ་འཇམ་པའི་དབྱངས་ལ་གུས་པས་ཕྱག་འཚལ་ལོ།། རྒྱལ་བ་ཀུན་གྱི་མཁྱེན་རབ་མཐའ་ཡས་པ། །གཅིག་ཏུ་བསྡུས་ནས་སྣ་མང་གདུལ་བྱ་ལ། །སྣ་ཚོགས་སྤྲུལ་པའི་ཐབས་ཀྱིས་དོན་མཛད་པའི། །འཁོན་སྟོན་རིམ་པར་བྱོན་པའི་ཞབས་ལ་འདུད། །དྲི་མེད་གདུང་རྒྱུད་རིམ་པར་བྱོན་པ་དང་། །དེའི་མཛད་པ་ངོ་མཚར་མཐའ་ཡས་པས། །ཐུབ་བསྟན་གསལ་དང་འགྲོ་ཀུན་སྨིན་གྲོལ་ཚུལ། །རྣམ་ཐར་ངོ་མཚར་ཕྲེང་བ་བདག་གིས་སྤེལ། །བདག་ཅག་གི་སྟོན་པ་ཐུབ་པའི་རྒྱལ་ཚབ་དམ་པ། འཁོན་གྱི་གདུང་རྒྱུད་རིན་པོ་དེ་ཉིད། ཐོག་མར་འོད་གསལ་གྱི་ལྷ་ལས་བབས་པར་བཞེད་དེ། དང་པོ་ས་གཙང་གནས་མཐོ་བ། ལ་སྟོད་མངའ་རིས་ཀྱི་ས་ཆར་གནམ་ནས། ལྷ་མཆེད་གསུམ་བྱོན་པའི་ཆེ་བ་གནམ་ལྷ་སྤྱི་རིང་། བར་པ་གནམ་ལྷ་གཡུ་རིང་། ཆུང་བ་གནམ་ལྷ་དབུ་སེ་བྱ་བ་བྱོན། དེ་རྣམས་ལ་མིའི་རྗེ་ཞུས་པས། ཆུང་བ་དེ་མི་ཡུལ་དུ་བཞུགས་ནས། མིའི་རྗེ་མཛད། དེ་ལ་སྲས་བཞི་བྱུང་བ། སི་ཇི་ལི་སྤུན་བཞིར་གྲགས་སོ། །དེ་དག་གིས་ལྡོང་རུས་ཆེན་བཅོ་བརྒྱད་དང་འཐབ། དེའི་གྲོགས་ལ་གནམ་ལྷ་གཡུ་རིང་གིས་བྱོན་ནས། ལྡོང་རུས་ཆེན་བཅོ་བརྒྱད་པོ་བཏུལ་ནས། བྲན་དུ་བྱས་སྐད་དོ། །འོ་ན་གདུང་རྒྱུན་འདི་གང་ནས་འདེད་ན། གནམ་ལྷ་གཡུ་རིང་གིས་དམུའི་བུ་མོ། དམུ་བཟའ་ལྡེམ་བུ་ཁབ་ཏུ་བཞེས་པ་ལ། སྲས་བདུན་བྱུང་བ་ལ། མ་སང་སྤུན་བདུན་དུ་གྲགས་སོ།། དེའི་གཅེན་པོ་དྲུག་ཡབ་དང་བདུན། དམུ་ཐག་དང་དཔྱང་ཐག་ལ་ལྷ་ཡུལ་དུ་བྱོན། ཆུང་བ་དེས་ཐོག་ལྷ་འོད་ཆེན་གྱི་བུ་མོ། ཐོག་ཅན་འུར་མ་ཁབ་ཏུ་བཞེས་པ་ལ། སྲས་ཐོག་རྩ་དཔའ་བོ་སྟག་བྱུང་ངོ་། །དེས་ཀླུའི་བུ་མོ་ཀླུ་མོ་ལྕམ་གྲ་མ་ཁབ་ཏུ་བཞེས་པ་ལ། སྲས་ཀླུ་ཚ་ཏ་ཕོ་འོད་ཆེན་བྱུང་། དེ་དང་མོན་ཟ་མཚོ་རྒྱལ་བཤོས་པའི་སྲས་གཅིག་བྱུང་བ། དེ་གཡའ་དང་སྤང་གི་མཚམས་སུ་སྐྱེས་པས། མིང་གཡའ་སྤང་སྐྱེས་སུ་བཏགས་སོ། །དེ་རྟིང་སྲིན་པོ་སྐྱ་རེངས་ཁྲག་མེད་བྱ་བ་ལ། ཆུང་མ་གཡའ་འབྲུམ་སི་ལེ་མ་ཟེར་བའི་ཤིན་ཏུ་མཚར་བ་ཞིག་ཡོད་པས། སྐྱ་རེངས་ཁྲག་མེད་བསད། གཡའ་འབྲུམ་སི་ལེ་མ་ཕྲོགས་ནས། ཁབ་ཏུ་བཞེས་པ་ལ༑ སྲས་གཅིག་བྱུང་བ་དེ་སྲིན་པོ་དང་འཁོན་པའི་བར་དུ་སྐྱེས་པ་ལ། དེའི་མིང་འཁོན་བར་སྐྱེས་བྱ་བར་བཏགས་ཏེ། དེ་ནས་གདུང་རུས་འཁོན་ཞེས་བྱ་བར་གྲགས་སོ། །དེས་བཙན་བཟའ་ལྕམ་བུ་མོན་ཁབ་ཏུ་བཞེས་པ་ལ། སྲས་གཅིག་འཁྲུངས་ཏེ། དེ་ཉིད་ནི་མཐུ་དང་རྫུ་འཕྲུལ་ཆེ་བ། བློ་དང་རིག་པར་ལྡན་པ། གཟུགས་དང་། ལོངས་སྤྱོད་རྒྱས་པ། མཐོང་བ་ཙམ་གྱིས་ཡིད་འཕྲོག་པ། ཤིན་ཏུ་ངོ་མཚར་བ་ཞིག་བྱུང་བས། འདི་འདྲ་མི་ཡུལ་དུ་འབྱོན་པ་དཀོན་ཟེར་ནས། དཀོན་པ་རྗེ་ཁུང་སྟག་ཏུ་བཏགས་སོ། ཁྱེའུ་དེ་ཡབ་ཀྱིས་ཡུལ་གང་བཟང་བརྟག་ཏུ་བཏང་བས། སྙན་ཚེ་དར་གྱི་ཡ་ཆང་ལ་ཡུལ་གྱི་དགེ་བརྒྱད་ཚང་བར་གཟིགས་ནས། འཁོན་གྱི་ཡུལ་ལ་སྔ་བ་དེ་ཡིན་ནོ། །དེའི་དུས་སུ་བོད་ན་སྤྲུལ་པའི་རྒྱལ་པོ་ཁྲི་སྲོང་ལྡེ་བཙན་བཞུགས་པས། དཀོན་པ་རྗེ་འདི་བློ་ཆེ་ཞིང་། འཇིག་རྟེན་གྱི་བྱ་བ་ལ་མཁས་པའི་དོན་གྱིས་བོད་རྒྱལ་པོའི་ནང་རྗེ་ཡུན་རིང་དུ་བྱས། དཔལ་འབྱོར་ཕུན་སུམ་ཚོགས་པ་བྱུང་བས། མིང་ལ་འཁོན་དཔལ་འབྱོར་ཆེར་གྲགས་ཏེ། དེ་ནས་འཁོན་ལ་མི་ཆོས་ཀྱི་སྒོ་ནས། སྙན་གྲགས་ཆེ་བར་བྱུང་ངོ་། །དེ་ཉིད་ཀྱིས་རླངས་ཁམས་པ་ལོ་ཙཱ་བའི་ལྕམ་མོ་རླངས་བཟའ་སྣེ་ཆུང་ཁབ་ཏུ་བཞེས་པ་ལ་སྲས་འཁོན་ཀླུའི་དབང་པོ་བསྲུང་བ་དང་། གཅུང་རྡོ་རྗེ་རིན་ཆེན་བྱུང་། ཆོས་རྒྱལ་ཁྲི་སྲོང་ལྡེ་བཙན་གྱི་སྐུ་རིང་ལ། ཟ་ཧོར་གྱི་མཁན་པོ་བྷོ་དྷི་སཏྭ་སྤྱན་དྲངས། དེའི་དངོས་སློབ་བོད་ཀྱི་བཙུན་པ་ལ་སྔ་བ་སད་མི་མི་བདུན་དུ་གྲགས་པ་བྱུང་བས། རྒན་གསུམ་ནི། དབས་རཏྣ་རཀྵི་ཏ། རིན་ཆེན་བསྲུང་བ། བྷ་ཛྙཱནྟེ་རཀྵི་ཏ། ཡེ་ཤེས་དབང་པོ་བསྲུང་བ། རྟ་དབྱངས་སྤྲུལ་པར་བྱེད། རཏྣ་ནེ་ནྚེ་རཀྵི་ཏ་རིན་ཆེན་སྤྲུལ་པར་བྱེད། བར་པ་གཅིག་རླངས་ཁམས་ལོ་ཙཱ་བས་ཏེ། སུ་ག་ཏ། ཝརྨ་རཀྵི་ཏ༑ བདེ་བར་བཤེགས་པ་བསྲུང་བ་ཞེས་པའོ། །གཞོན་གསུམ་ནི་བ་གོར་བཻ་རོ་ཙ་ན་རཀྵི་ཏ། རྣམ་པར་སྣང་མཛད་བསྲུང་བ་དང་། འཁོན་ན་གེནྡྲ་རཀྵི་ཏ། ཀླུའི་དབང་པོས་བསྲུང་བ། གཙང་དེ་བེནྡྲ་རཀྵི་ཏ། ལྷའི་དབང་པོ་བསྲུང་བ་བྱ་བ་དེ་རྣམས་བྱོན་ཏེ། འཁོན་ཀླུའི་དབང་པོ་དེ་ཉིད་ནི། ལོ་ཙཱ་བ་གཞོན་གསུམ་གྱི་ནང་ནས། ཐུགས་རབ་ཤིན་ཏུ་ཆེ་ཞིང་དབའ་ཡེ་ཤེས་དབང་པོ་དང་། རང་གི་ཞང་པོའི་ཐད་དུ་སློབ་གཉེར་གསན་སྦྱོང་མཛད་པས། སྔགས་མཚན་ཉིད་ཀྱི་ཡོན་ཏན་ཕུན་སུམ་ཚོགས་པ་མངའ་ཞིང་། སློབ་དཔོན་པདྨ་ལའང་རྡོ་རྗེ་ཕུར་པ་དང་། ཡང་དག་ལ་སོགས་མང་དུ་ཞུས་ནས། ཡེར་པའི་བྲག་ལ་སྒྲུབ་པ་མཛད། གྲུབ་པ་བརྙེས་སོ། །དེ་ནས་འཁོན་ལ་ལྷ་ཆོས་ཀྱི་ངོས་ནས་གྲགས་པ་ཤིན་ཏུ་ཆེ་བ་བྱུང་ངོ་། །དེའི་གཅུང་པོ་རྡོ་རྗེ་རིན་ཆེན་པས་ཀྱང་། སློབ་དཔོན་པདྨ་དང་རང་གི་གཅེན་ལ་དབང་དང་གདམ་ངག་མང་ཏུ་ནོད་དེ་མཁས་པར་གྲགས་ཤིང་། སློབ་དཔོན་པདྨའི་དངོས་སློབ། དཀྱིལ་འཁོར་གྱི་གཙོ་བོ་བརྒྱད་དུ་གྲགས་པའི་གསེབ་ཏུ་གཏོགས་སོ། །སྔགས་རྙིང་མའི་འགོ་ཡང་འདི་ཙམ་ནས་ཚུགས་པ་ཡིན། དེ་གོང་དུ་སྤྱིར་བོད་དང་། སྒོས་སུ་འཁོན་ལ་སྔགས་པ་དང་རབ་བྱུང་གི་ཐ་སྙད་མ་བྱུང་བར་འདུག་གོ །འཁོན་རྡོ་རྗེ་རིན་ཆེན་པས་འབྲོ་དགྲ་འདུལ་གྱི་བུ་མོ་འབྲོ་གཡང་ལོན་སྐྱིད་དེ་ཁབ་ཏུ་བཞེས་པ་ལ། སྲས་འབྲོ་ཚ་སྤུན་བདུན་བྱུང་ཏེ། འབྲོ་སྙན་རྩེ་བའི་གསོན་གཤིད་ཀྱི་ལྟད་མོ། ཉི་མ་གསུམ་བཏུད་བྱས་དུས། ཁོང་སྤུན་བདུན་པོས་ཉི་མ་རེ་ལ་རྟ་ལུས་ཆས་འདྲ་འདྲ་བ་འབའ་ཞིག་སྤོས་ནས། རྟ་རྒྱུག་རྩལ་འགྲན་པས་ཁྲོམ་ཐོག་ཆོད་པ་བྱུང་། འབྲོའི་བསམ་པ་ལ་ཁོང་ལ་མཐོ་མཚམས་པར་གོ་ནས། དམག་བསགས་འཁྲུག་པ་བྱེད་ཟེར་བ་ལ། གཅིག་པར་ཞང་པོ་ཡིན། གཉིས་པར་འགྲོགས་ཡུན་རིང་པོ་སོང་བས་འཁྲུག་པ་མི་བྱེད། རྒྱལ་ཁམས་ཡངས་པོ་ལ་འཇིགས་མེད་གསུངས་ནས། འབྲོ་ཚ་སྤུན་བདུན་གྱི་ཆེ་བ། མར་ཡུལ་དུ་བྱོན། དེ་འོག་རྣམས་རིམ་པ་བཞིན་གུང་ཐང་། གད། གཉལ་ལོ་རོ། མྱང་ཤབ། གྲོམ་པ་གཡའ་ལུང་རྣམས་སུ་གྱེས་སོ། །ཐ་ཆུང་གི་ཡབ་ཡུལ་དུ་བཞུགས། འབྲཽ་དང་འཁྲུག་པ་ཡང་སྤྲད། དེ་ལས་གྱེས་པ་སྙན་ཚེ་རེང་ན། མ་ཁྲིགས་སྡེ་གསུམ་དུ་གྲགས་པ་ཡོད་དོ། །ཐ་ལྟག་གྲོམ་པར་བྱོན་པ་དེའི་མཚན་ཤེས་རབ་ཡོན་ཏན། དེ་ལ་སྲས་གཉིས་བྱུང་བའི་ཆེ་བ་ཚུལ་ཁྲིམས་རྒྱལ་པོ། ཆུང་བ་ཁབ་སོ་སྟག་ཐོག་ཏུ་བྱོན། དེར་ཡང་འཁོན་ཅི་རིགས་པ་འཕེལ་ཏེ། དེ་ནས་གཡས་རུ་བྱང་དུ་གྱེས་པའི་འཁོན་ཚོའི་སྡེ་པ་མང་དུ་ཡོད་དོ། །འཁོན་ཚུལ་ཁྲིམས་རྒྱལ་པོ་ལ་སྲས་གསུམ་བྱུང་བའི་ཆེ་བ་གཙུག་ཏོར་ཤེས་རབ་ལ་སྲས་བདུན་བྱུང་བ། ཁུ་བོ་ཆུང་བ་དང་བཅས་པ་འཁོན་གཡའ་ལུང་ན་ཡོད། སྲས་བདུན་པོའི་ལྔ་པ་འཁོན་དགེ་སྐྱབས། དེས་ཤབ་ཏུ་བྱོན། དེ་ལ་སྲས་གཉིས་བྱུང་བའི་ཆེ་བ་འཁོན་དགེ་མཐོང་། ཆུང་བ་ལས་ཤབ་སྟོད་ཀྱི་འཁོན་མི་རྣམས་གྱེས་པ་ཡིན་སྐད། དགེ་མཐོང་གི་སྲས་འཁོན་སྟོན་བལ་པོ། དེས་ཚ་མོ་རོང་གླང་གི་བྲག་ལ། ཡང་ཕུར་གྱི་སྒྲུབ་པ་མཛད་པས། གྲུབ་པ་བརྙེས་ཤིང་བསྟན་མ་བཅུ་གཉིས་བྲན་དུ་འཁོལ་བའི་ནུས་མཐུ་ཅན་ཅིག་བྱུང་ངོ་། །དེའི་སྲས་ཤཱཀྱ་བློ་གྲོས་ཀྱིས། བྱ་རུ་ལུང་དང་། ཤབ་སྟོད་སྨད་དུ་ཡང་ཡུན་རིང་དུ་བཞུགས་ཞིང་སྐུ་ཚེའི་སྨད་ལ་ཡབ་མེས་ཀྱི་ཡུལ། གཡའ་ལུང་མཁར་ཐབས་སུ་བྱོན། དེ་ལ་སྲས་གཉིས་ཀྱི་ཆེ་བ། འཁོན་རོག་ཤེས་རབ་ཚུལ་ཁྲིམས་ནི། ཡབ་མེས་ཀྱི་ཆོས་ལུགས་ལ་རྒྱུད་སྦྱངས་ཤིང་། རྡོ་རྗེ་ཕུར་པའི་གྲུབ་པ་བརྙེས་ནས། མཐུ་དང་རྫུ་འཕྲུལ་བསམ་གྱིས་མི་ཁྱབ་པ་དང་ལྡན་ཞིང་། གཞོན་ནུ་ལ་གཞུ་སྟོན་གཞོན་ནུ་བརྩོན་འགྲུས་ཀྱི་དྲུང་དུ། གོ་མི་དགེ་བསྙེན་མཛད་ཤིན་ཏུ་བཙུན་ཞིང་། ཚངས་པར་སྤྱོད་པས་མཛེས་ལ་མཁས་པ་དང་། བཟང་པོའི་གྲགས་པ་ཆེར་ཐོབ་པ་ཞིག་བྱུང་ངོ་། །འདི་གོ་མི་དགེ་བསྙེན་ཡིན་པས་སྲས་འཕེལ་བ་མེད། དེ་མན་ཆད་འཁོན་རིམ་པར་བྱོན་པ་རྣམས། ཕ་རོལ་ཏུ་ཕྱིན་པ་ལ་སོགས། ཕྱི་མཚན་ཉིད་ཀྱི་ཆོས་རྣམས་དང་། རྡོ་རྗེ་ཐེག་པ་ལ་གསང་བ་སྡེ་དྲུག སྔགས་སྔ་འགྱུར་ལྔ། ཕྲ་མོ་ཉི་ཤུ་རྩ་གཅིག་ལ་སོགས་པ། གསང་སྔགས་སྔ་འགྱུར་གྱི་ཆོས་རྣམས་ལ་ཤིན་དུ་མཁས་ཞིང་། ཡང་ཕུར་ལ་ཐུགས་དམ་གྱི་མཐིལ་མཛད་ཅིང་། གྲུབ་པ་ཅི་རིགས་པ་བརྙེས་ལ། ཆོས་སྐྱོང་དཀར་མོ་ཉི་ཟླ་ལྕམ་སྲིང་ལ་བྱེད་ཅིང་། ནུས་པ་ཐོན་པ་ཤ་སྟག བྱོན་ནོ། །འཁོན་རོག་གི་གཅུང་པོ་ནི། འཁོན་དཀོན་མཆོག་རྒྱལ་པོ་ཞེས་བྱ་བ། དེ་ཉིད་ནི་ཤིངཕོ་ཁྱི་ལོ་ལ་སྐུ་འཁྲུངས། གཞོན་ནུ་ཉིད་ནས་ཡབ་དང་། གཅེན་ལ་དབང་དང་གདམས་ངག་ཞུས་སྟེ། ཡབ་མེས་ཀྱི་ཆོས་ལུགས་ལ་ཤིན་ཏུ་མཁས་པ་བྱས་ཤིང་། གསང་སྔགས་ཕྱི་འགྱུར་ལ་སྤྲོ་བ་ཡོད་པའི་སྐབས་སུ། འབྲོའི་ལུང་སྟོན་ཆེན་པོ་ཞིག་བྱུང་བའི་ཚེ། བླ་མ་དཀོན་མཆོག་རྒྱལ་པོས་ཀྱང་བྱོན། ལྟད་མོ་དེ་དང་། རྩེད་མོ་མང་དུ་འདུག་པའི་ནང་ནས། སྔགས་པ་འགའ་ཞིག་གིས། དབང་ཕྱུག་མ་ཉི་ཤུ་རྩ་བརྒྱད་ཀྱི་མགོ་བརྙན་རྣམས་གྱོན་ནས་ཕྱག་མཚན་སོ་སོར་ཁྱེར། མ་མོ་རལ་པ་ཅན་དང་། ལྕམ་དྲལ་འཆམ་གྱིན་འདུག་པས། དེ་ཁ་ལྟད་མོ་ཡང་ཆེ། ཁྲོམ་ཐོག་ཀྱང་དེས་བཅད་སོང་བས། ཕྱིར་ལོག་ནས་གཅེན་ལ་འདི་ལྟ་བུ་གདའ་ཞུས་པས། གཅེན་ན་རེ། དེ་གསང་སྔགས་འཆོལ་བ་བྱ་བའི་དུས་བྱུང་བ་ཡིན། ཕྱིན་ཆད་རྙིང་མ་ལ་གྲུབ་ཐོབ་མཚན་ཉིད་པ་མི་ཡོང་། རང་རེ་ལ་ཡོད་པ་ཀུན་རང་དབང་ཆེ་བས། ཨ་པོ་རྒན་པའི་དཔེ་ཆ་ལྷ་རྟེན། གསང་སྔགས་ཀྱི་ལག་ཆ་ཀུན་གཏེར་དུ་སྦའོ། །ང་ནི་ན་སོ་རྒས་འདུགཁྱེད་གཞོན་པ་ཡིན་པས་གསང་སྔགས་གསར་འགྱུར་བྱ་བ་བཟང་པོ་ཡོད་པ་འདུག་ཅིང་། དེའང་མང་མཁར་ན། འབྲོག་མི་ལོ་ཙཱ་བ་མཁས་པར་ཡོད་འདུག་པས། དེ་ལ་སློབ་ཏུ་རྒྱུག་གསུངས་ནས། དཔེ་རྙིང་ཐམས་ཅད་གཏེར་དུ་སྦས་སོ།། དེར་ཆོས་སྐྱོང་གིས་ཆོ་འཕྲུལ་བྱུང་ནས། ཕུར་པའི་ཆོས་འཁོར་ཅི་རིགས་པ་དང་། གཏོར་མའི་ཆོ་ག་སེང་ལྡཻང་གི་ཕུར་པ་བཅོ་ལྔ་པ་ཆ་གཉིས་དང་།དཀར་མོ་ཉི་ཟླ་ཉིད་ཀྱིས་འཁོན་རོག་ཤེས་རབ་ཚུལ་ཁྲིམས་རང་ལ་ཞལ་དངོས་སུ་བསྟན་ནས། མཛད་པའི་གཏོར་ཆོག་རྣམས། བཏོན་ནས་གཅུང་ལ་གནང་། གདུང་རྒྱུད་པ་རྣམས་ད་ལྟའང་དུས་གཏོར་མ་ཆག་པ་མཛད་དགོས་སོ། །དེ་ན་བླ་ལ་དཀོན་མཆོག་རྒྱལ་པོ་མང་མཁར་མུག་གུ་ལུང་དུ་འབྲོག་མིའི་སྤྱན་སྔར་མ་ཐོན་པར། གཡའ་ལུང་དུར་ཁྲོད་དུ། འཁྱིན་ལོ་ཙཱ་བ་ལ་བརྟག་གཉིས་གསན། དེ་ཚར་ལ་ཁད་པ་དང་བླ་མ་འཁྱིན་སྐུ་གཤེགས་པའི་ཞལ་ཆེམས་ལ། ཆོས་འཕྲོ་དེ་འབྲོག་མི་ལ་ཞུས་ཤིག་གསུངས་ནས། ཁོང་གི་དྲུང་དུ་ཕྱིན་པས་མཉེས་ཚོར་ཆེན་པོ་བྱས། ཡུལ་ནས་ཚོང་འཕྲུལ་བྱས་པའི་རྟ་བཅུ་བདུན་ཁལ་དང་བཅས་པ། རྩ་རིན་ལ་ཇོ་མོའི་ནོར་འཕྲེང་བཟང་པོ་ཞིག་ཁུར་ཡོད་པ། དེ་རྣམས་ཕུལ་ནས་གསུང་ངག་རིན་པོ་ཆེ་ཞུས་པས། རིམ་གྱིས་གནང་ཞིང་། གཞན་ཡང་གསར་འགྱུར་གྱི་ཆོས་ཕལ་ཆེ་བ་གསན་སྦྱོང་རྒྱ་ཆེན་པོ་མཛད་པས། ཆོས་ཀྱི་མངའ་བདག་ཆེན་པོར་གྱུར་ཏོ།། དེ་ནས་ཞང་ཡུལ་འཇག་གཤོངས་སུ། ཡབ་དང་གཅེན་གྱི་སྐུ་འབུམ་བཞེངས། དེའི་ནང་དུ་ཕུར་པ་བྱིན་རླབས་ཅན་ཅིག་ཀྱང་གཞུག ཕུར་པ་ཆ་གཅིག་གར་གཤེགས་སར་ཐུགས་དམ་ལ་བསྣམས། ཕྱིས་ས་སྐྱ་ན་ཡོད་ཟེར་རོ། །གཡའ་ལུང་ཆུ་སྐྱར་དུ་བཞུགས། བྲ་བོ་ལུང་པར་དགོན་ཆུང་ཞིག་བཏབ་ནས་ལོ་འགའ་བཞུགས། ས་སྐྱ་གོག་པོར་གྲགས་སོ། །དེའི་ཚེ་དཔོན་སློབ་འགའ་ཟུང་གིས་སྐྱོ་སངས་ལ་བྱོན་རི་རྩེ་ནས་གཟིགས་པས། འདིར་དགོན་པ་ཞིག་བཏབ་ན་སངས་རྒྱས་ཀྱི་བསྟན་པ་དང་། འགྲོ་བ་མང་པོ་ལ་ཕན་ཐོགས་པ་ཞིག་ཡོང་བ་འདུག་དགོངས་པ་བྱུང་ཏེ། ཇོ་བོ་གདོང་ནག་པ་ལ་ཞུས་པས་གནང་། ས་དེའི་སྒོས་ཀྱི་བདག་པོ་ཞང་ཞུང་གུ་ར་བ་བན་དེ་གྲོང་བཞི། ལྷ་མོ་གྲོང་བདུན་བྱ་བ་འདུག་པ་ལ། ས་ཆ་འདིར་ངེད་དགོན་ཆུང་ཞིག་བྱེད་པ་ལ། ཁྱེད་རྣམས་ལ་འགལ་མེད་ན་རིན་ཡང་འཇལ་བྱས་པས། རིན་ཡེ་མི་འཚལ་དགོན་པ་མཛད་པར་ཞུ་ཟེར་བ་ལ། འོན་ཀྱང་ཕྱིས་ཚུན་ཆད་འདི་འཐད་པ་ཡིན་གསུངས་ནས། རྒོད་མ་དཀར་མོ་གཅིགམོ་གོས་གཅིག ནོར་བུའི་ཕྲེང་བ་གཅིག ཁྲབ་གཅིག་རྣམས་ཀྱི་འགོ་བྱས་རིན་བཅལ། མོན་འབྲོག་ནས། བལ་འབྲོག་ཡན་གྱི་ས་དེ་བླ་མས་བདག་པར་བྱས་སྐད། བླ་མ་དེ་ཉིད་དགུང་ལོ་བཞི་བཅུ་བཞེས་པའི་དུས་སུ། ཐུབ་པ་ས་ཕོ་འབྲུག་ལ་བལྟམས་ནས། མེ་མོ་ཕག་ལ་མྱང་ངན་ལས་འདས་རྟིང་། ལོ་སུམ་སྟོང་ཉིས་བརྒྱ་དང་བདུན་སོང་བའི་ཆུ་མོ་གླང་ལོ་ལ། དཔལ་ལྡན་ས་སྐྱའི་གདན་སའི་འགྲམ་བཏིང་། བླ་བྲང་ཤར་གྱི་ཆ་འདི་ལ། བླ་བྲང་གི་མཐིལ་མཛད། ལྕགས་རི་རྩ་བརྒྱད་དུ་བྱ་བ་ཞིག་ཡོད་དོ། །བླ་མ་དེ་ཉིད་ཀྱི་གདན་ས་ལོ་སུམ་ཅུ་བཟུང་ཞིང་། བསྟན་པའི་བྱ་བ་རྒྱ་ཆེན་པོ་མཛད་ནས། དགུང་ལོ་དྲུག་ཅུ་རེ་དགུ་པ་ཆུ་ཕོ་རྟ་ལོ་དབྱུག་པ་ཟླ་བའི་ཚེས་བཅུ་བཞི་ལ་ཞི་བར་གཤེགས་སོ། །གདན་ས་ཆེན་པོ་འགྲམ་བཏིང་བའི། ཆུ་མོ་གླང་ལོ་དེ་ནས་ད་ལན་ཤིང་ཕོ་སྟག་གི་ལོ། སྲོག་སྨེ་བརྒྱད་དཀར་དབུས་ན་ཡོད་པ་འདི་ཡན་ལ། ལོ་སུམ་བརྒྱ་དྲུག་ཅུ་རེ་གཅིག་སོང་འདུག་གོ །བླ་མ་དཀོན་མཆོག་རྒྱལ་པོ་དེ་ཉིད་དགུང་ལོ་ང་དགུ་བཞེས་པའི་དུས། ཆུ་ཕོ་སྤྲེའུའི་ལོ་ལ། ཇོ་མོ་ཆུང་ཤོས་གུ་ར་བའི་སྲིང་མོ་ཞང་མོ་ལ་སྲས་ཤིག་འཁྲུངས་པ་ནི་ས་ཆེན་ཀུན་དགའ་སྙིང་པོ་ཞེས་བྱའོ། །དེའི་མཛད་པ་རྣམ་ཐར་རྒྱ་ཆེ་བ་ནི། རྣམ་ཐར་ཆེན་མོར་བལྟའོ། །དེའང་སྲས་འདི་འཁྲུངས་པ་ཡུམ་གྱིས་རེ་ཞིག་གསངས་ནས་ཡོད་པ་ལ། ཆེན་མ་རྡོ་རྗེ་ཕྱུག་མོས་ཚོར་ནས། འོ་སྐོལ་གྱི་གདུང་རྒྱུད་འདི་འཆད་དུ་ཕངས་པ་ལ། ཞང་མོ་ལ་སྲས་ཤིག་ཡོད་པར་གདའ་བ་ནན་ཏར་ལེགས། ང་ལ་གསང་མི་འཚལ། ད་ང་ལ་ནོར་མི་དགོས། བུའི་ཨ་མ་ལ་དགོས་པ་ཡིན་ཟེར་ནས། ས་སྐྱ་མདུན་གྱི་མཆོད་ཞིང་མ་གཏོགས། གཞན་ཐམས་ཅད་ཡུམ་སྲས་ལ་གཏད། གཞོན